ขอบคุณน้ำท่วม
ขอบคุณ...ที่ช่วยให้เรา In Trend กับคนอื่น หลังจากที่ตก Trend มานาน
30 ต.ค. 2565

ขอบคุณ...ที่ช่วยให้เรา In Trend กับคนอื่น หลังจากที่ตก Trend มานาน
โดย..สาธิต บวรสันติสุทธิ์
ขอบคุณ...ที่ช่วยให้เราได้เปลี่ยนคำทักทายใหม่ๆ จาก “สวัสดี” เป็น “ที่บ้าน น้ำท่วมรึยัง”
ขอบคุณ...ที่ทำให้เรารู้ว่า คนไทยส่วนใหญ่ยังรักกัน ไม่สนใจว่าสีอะไร (แม้ว่าบางคนกลับขูด รีด ฉวยโอกาส และซ้ำเติม)
ขอบคุณ...ที่ทำให้รู้ว่า นอกจากเงินจะสำคัญแล้ว เพื่อนแท้ยังสำคัญมากกว่า
ขอบคุณ...ที่ทำให้พี่น้องที่ห่างเหิน ได้กลับมาพูดคุยกัน
ขอบคุณ...ที่ทำให้ได้รู้จักเพื่อนใหม่เพิ่มมากขึ้น
ขอบคุณ...ที่ทำให้มีโอกาสได้เปลี่ยนของใช้ในบ้าน (ซะที)
ขอบคุณ...ที่ทำให้รู้ว่า สมบัติที่เราสะสมไว้ จริงๆ แล้วเป็นสมบัติบ้า ไม่มีประโยชน์ แก่นสารอะไรเลย
ขอบคุณ...ที่ทำให้รู้ว่า ขยะที่เราทิ้งไป ในที่สุดก็กลับมาหาเราอีก
ขอบคุณ...ที่ทำให้รู้ว่า “อโรคยา ปรมาลาภา ...ความไม่มีโรคเป็นลาภอันประเสริฐ” หมายความว่าอะไร โดยเฉพาะตอนหนีน้ำ
ขอบคุณ...ที่เป็นบทเรียนช่วยฝึกให้รู้จักปล่อยวาง เมื่อเห็นบ้านถูกน้ำท่วมต่อหน้า 
ขอบคุณ...ที่ทำให้รู้ว่า ค่าเช่ารถ 6 ล้อของไทยแพงที่สุดในโลก แค่จากพุทธมณฑล สาย 2 มาสุขุมวิท 101 คิดตั้ง 5,000 บาท
ขอบคุณ...ที่ช่วยให้ไม่ต้องฟังเรื่องไร้สาระของนักการเมืองบางคน (แต่เอ๊ะ ช่วงนี้ไม่เห็นหน้าเลย ชักคิดถึงนะ)
ขอบคุณ...ที่ทำให้รู้จักคลองในกรุงเทพฯ เพิ่มขึ้นเยอะ หลังจากที่รู้จักถนนมามากพอแล้ว
ขอบคุณ...ที่ธนาคารแห่งประเทศไทยสอนให้รู้ว่า “หน้าที่” คือ สิ่งที่ทุกคนต้องรับผิดชอบ ไม่ใช่เพื่อตนเอง แต่เพื่อประโยชน์ของผู้อื่น
ขอบคุณ...ที่ทำให้ความคิดที่ว่า “ทางด่วน จริงๆ คือ ที่จอดรถ” ที่มักคิดเสมอเวลากลับบ้าน...เป็นจริง
ขอบคุณ...ที่ทำให้รู้ว่า ถึงจะไม่เชื่อและไว้ใจข้อมูลของรัฐ ก็ยังดีกว่าไม่ติดตามเอาซะเลย
ขอบคุณ...ที่ทำให้ได้รับการติดต่อจากเพื่อนๆ ที่ห่างกันมานาน โทร.มาถามว่า “มีอะไรให้ช่วยมั้ย” ไม่ใช่โทร.มาขายประกัน ส่วนเพื่อนที่ห่วงใย ชอบโทร.มาขายประกัน กลับไม่เจอหน้าเลย
ขอบคุณ...ที่ทำให้รู้ว่า “เมื่อถึงเวลาต้องตัดสินใจ ก็ห้ามลังเล” เพราะการตัดสินใจที่ดี ต้องถูกต้อง ทั้งเวลา และเหตุผล
ขอบคุณ...ที่ทำให้รู้ซึ้งถึงคำว่า “only paranoia can survive” ชื่อหนังสือประเภท How To เล่มหนึ่งที่ซื้อมาตั้งนาน แต่อ่านแค่หน้าปก 
ขอบคุณ...ที่ทำให้มีเวลาว่างๆ มีสติ สมาธิกับงานตรงหน้ามากขึ้น 
ขอบคุณ...ที่ทำให้รู้ว่า การทำงานที่มีแต่ผู้รู้ มีแต่ข้อมูล แต่ขาดระบบและการวางแผนที่ดี ย่อมไม่สำเร็จ เหมือนจิ๊กซอว์ที่แต่ละชิ้นสวยงาม แต่ต่อเป็นภาพไม่ได้ 
ขอบคุณ...ที่ทำให้รู้ว่า “ปาฏิหาริย์” ไม่มีจริง (ก็ขนาดสนามพระ ท่าพระจันทร์ ยังท่วม) สิ่งจริงแท้ คือ พระธรรม ที่เตือนให้เรามีสติ
ขอบคุณ...ที่ช่วยทำให้เข้าใจเกี่ยวกับระบบไฟฟ้า ประปา และการดูแลรักษาบ้านเพิ่มขึ้นเยอะเลย
ขอบคุณ...ที่เป็นครั้งแรกที่เมียเชื่อฟังสิ่งที่พูด คือ “ให้หนีน้ำท่วมไปอยู่ต่างจังหวัดกับลูกก่อน”
และสุดท้าย ขอบคุณ...น้ำพระทัยจากพ่อหลวงที่ทรงห่วงใยคนไทยทุกคนอย่างแท้จริง และพระองค์ท่านยังทรงร่วมรับรู้ความทุกข์ ความเดือดร้อน กับพวกเราทุกคน